**NACRT**

Na temelju članka 42. stavka 1. točke 2. Zakona o lokalnim porezima („Narodne novine“ broj 115/16, 101/17, 114/22, 114/23, 152/24), a u svezi s člankom 12. stavkom 1. Zakona o izmjenama i dopuni Zakona o lokalnim porezima („Narodne novine" broj 152/24) i članka 34. Statuta Općine Tučepi („Glasnik Općine Tučepi“ broj 2/21) Općinsko vijeće Općine Tučepi na \_\_ sjednici Općinskog vijeća održanoj dana \_\_\_\_\_\_ 2025. godine donosi

 **O D L U K U**

 **o izmjenama i dopuni Odluke o Općinskim porezima**

 **Općine Tučepi**

**Članak 1.**

U Odluci o Općinskim porezima Općine Tučepi ( „Narodne novine“ broj 155/22 i 157/23) „Glasnik Općine Tučepi“ broj 12/22 i 12/23) u članku 2. stavku 1. točki 3. riječi: „Porez na kuće za odmor“ brišu se i zamjenjuje riječima: „*Porez na nekretnine*“.

**Članak 2.**

Naziv odjeljka 3. iznad članka 5. mijenja se i glasi: *»Porez na nekretnine«.*

 **Članak 3.**

Članak 5. mijenja se i glasi:

»Porez na nekretnine plaća se godišnje u iznosu od 5,00 EUR po metru kvadratnom korisne površine nekretnine na cijelom području Općine Tučepi, bez obzira u kojoj se zoni, naselju ili području Općine Tučepi nekretnina nalazi*«.*

 **Članak 4.**

U Članku 33. stavak 2. riječi „kuće za odmor“ zamjenjuju se riječima „nekretnine“.

 ***Članak 5.***

Postupci utvrđivanja poreza započeti po odredbama Odluke o porezima Općine Tučepi („Narodne novine“ broj 155/22 i 157/23, „Glasnik Općine Tučepi“ ), a koji nisu dovršeni do stupanja na snagu ove Odluke, dovršit će se prema odredbama Odluke o porezima Općine Tučepi („Narodne novine“ broj 155/22 i 157/23, „Glasnik Općine Tučepi“ ).

***Članak 6.***

Ova Odluka objavit će se u „Narodnim Novinama“ i „Glasniku Općine Tučepi“, a stupa na snagu osmog dana od dana objave u „Glasniku Općine Tučepi“.

**O B R A Z L O Ž E N J E**

Pravno uporište za donošenje ovakve Odluke je članak 42. stavak 1. Zakona o lokalnim porezima („Narodne novine“ broj 115/16, 101/17, 114/22, 114/23, 152/24) u svezi s čl. 12. st. 1. Zakona o izmjenama i dopunama Zakona o lokalnim porezima („Narodne novine" broj 152/24) te čl. 32. Statuta Općine Tučepi („Glasnik Općine Tučepi“ 2/21 ).

Na sjednici Hrvatskog Sabora održanoj dana 13.12.2024. godine usvojen je Zakon o izmjenama i dopunama Zakona o lokalnim porezima koji je objavljen u Narodnim novinama broj 152/24 dana 24.12.2024. godine sa stupanjem na snagu od 01.01.2025. godine.

Budući da je navedenim zakonskim izmjenama, ukinut porez na kuće za odmor te je zamijenjen novim porezom na nekretnine, bilo je nužno da Općina Tučepi kao jedinica lokalne samouprave, na odgovarajući način izmijeni dosadašnju Odluku o Općinskim porezima Općine Tučepi i to na način da se umjesto ukinutog poreza na kuće za odmor, propiše novi porez na nekretnine te da se odredi visina tog poreza.

Nekretninom se, u smislu Zakona o lokalnim porezima („Narodne novine“ broj 115/16, 101/17, 114/22, 114/23, 152/24) smatra svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

Obveznici plaćanja poreza na nekretnine su domaće i strane, pravne i fizičke osobe koje su vlasnici nekretnina na dan 31. ožujka, godine za koju se utvrđuje porez.

Porez na nekretnine lokalni je porez čiji se prihod dijeli:

1. 80% udio jedinice lokalne samouprave na čijem se području nekretnina nalazi

2. 20% udio jedinice područne (regionalne) samouprave na čijem se području nekretnina nalazi.

Premda zakonodavac propisuje raspon poreza na nekretnine od 0,60 EUR do 8,00 EUR po metru kvadratnom korisne površine nekretnine Općina Tučepi zadržava postojeći iznos koji je vrijedio kod oporezivanja kuća za odmor u visini od 5,00 EUR po metru kvadratnom korisne površine nekretnine.

Ujedno, Zakonom o izmjenama i dopuni Zakona o lokalnim porezima („Narodne novine“ broj 152/24) i to u njegovim prijelaznim i završnim odredbama, konkretno člankom 12. stavkom 1. propisano je kako su jedinice lokalne samouprave dužne uskladiti svoje Odluke s odredbama navedenog zakona te ju dostaviti Poreznoj upravi najkasnije do 28. veljače 2025. godine za primjenu tijekom 2025. godine. Imajući u vidu naprijed navedene odredbe Zakona, ovom Odlukom postojeća Odluka o općinskim porezima Općine Tučepi usklađuje se sa izmjenama Zakona koje su stupile na snagu dana 01. siječnja 2025. godine, te se na taj način omogućuje njena primjena u 2025. godini.

Slijedom navedenog, predlaže se Općinskom vijeću donošenje Odluke o izmjenama i dopunama Odluke o općinskim porezima Općine Tučepi u predloženom tekstu.